25.		Pracovná zmluva na dobu určitú (1) (§ 48 ods. 1 ZP) 
Zamestnávateľ:	ABC, s.r.o., Ružová ul. č. 10, 010 01 Žilina, IČO: 12345678, 
		zastúpená Ing. Vladimírom Milučkým
Zamestnanec:	Ján Hladký, číslo OP 123456 SN narodený: 11. 3. 1982, r. č. 820311/2847, 
		bytom Stodolova ul. č. 2, 000 01 Žilina
uzatvárajú túto 
pracovnú zmluvu 
1.	Zamestnanec bude vykonávať prácu: colný deklarant.
2.	Miesto výkonu práce: Žilina. 
3.	Deň nástupu do práce: 1. 10. 2022.
4.	Doba trvania pracovného pomeru: pracovný pomer sa uzatvára na dobu určitú, t. j. na dobu zastupovania pani Zlatice Lankovej počas materskej dovolenky, ktorú nastupuje dňom 1. 10. 2022 a končí dňom opätovného návratu pani Zlatice Lankovej do zamestnania. Pred týmto termínom môže pracovný pomer skončiť spôsobmi uvedenými v § 59 ZP. 
5.	Zamestnávateľ so zamestnancom sa dohodli na skúšobnej dobe: 3 mesiace. 
6.	Za vykonanú prácu patrí zamestnancovi mzda v zmysle „Zásad odmeňovania zamestnancov“, ktoré sú dohodnuté v kolektívnej zmluve. 
7.	Mzda je splatná mesiac dozadu v 10. deň nasledujúceho kalendárneho mesiaca. 
8.	Zamestnanec so zamestnávateľom sa dohodli na poukázaní mzdy za kalendárny mesiac v termíne vyúčtovania na účet zamestnanca. 
9.	Po splnení zákonom stanovených podmienok má zamestnanec nárok na 5 týždňov dovolenky, ktorú si bude čerpať podľa § 101 a nasl. ZP. 
10.	Dĺžka rovnomerne rozdeleného pracovného času zamestnanca je 40 hodín týždenne.
11.	Zamestnanec bol pred podpisom pracovnej zmluvy oboznámený s pracovnoprávnymi predpismi a predpismi BOZP. 
12.	Odo dňa vzniku pracovného pomeru je zamestnávateľ povinný zamestnancovi prideľovať prácu podľa pracovnej zmluvy, platiť dohodnutú mzdu a vytvárať mu vhodné pracovné podmienky. 
13.	Zamestnanec je povinný podľa pokynov zamestnávateľa vykonávať osobne práce dohodnuté v pracovnej zmluve v určenom pracovnom čase a dodržiavať pracovnú disciplínu. 
14.	Práva a povinnosti účastníkov tejto zmluvy sa riadia ustanoveniami zákona č. 311/2001 Z. z. Zákonník práce v platnom znení a ostatnými pracovnoprávnymi predpismi. 
Žilina 31. 9. 2022
						zamestnanec	zamestnávateľ
Poznámka
Pracovný pomer je uzavretý na neurčitý čas, ak nebola v pracovnej zmluve výslovne určená doba jeho trvania alebo ak v pracovnej zmluve alebo jej zmene neboli splnené zákonné podmienky na uzatvorenie pracovného pomeru na určitú dobu. Pracovný pomer je uzatvorený na neurčitý čas vtedy, ak pracovný pomer na určitú dobu nebol dohodnutý písomne (§ 48 ods. 1 ZP).
Pracovný pomer na určitú dobu možno dohodnúť, predĺžiť alebo opätovne dohodnúť najdlhšie na dva roky. Pracovný pomer na určitú dobu možno predĺžiť alebo opätovne dohodnúť v rámci dvoch rokov najviac dvakrát. Opätovne dohodnutý pracovný pomer na určitú dobu je pracovný pomer, ktorý má vzniknúť pred uplynutím šiestich mesiacov po skončení prechádzajúceho pracovného pomeru na určitú dobu medzi tými istými účastníkmi.